חוק הבחירות לכנסת (תיקון מס' 67), התשע"ז-2017
הצעת חוק ועדה, הכנסת ה-20
פורסם: ספר החוקים, חוברת 2609, עמ' 451, 2017-03-08T00:00:00+02:00
התיקון קובע מספר שינויים בחוק הבחירות לכנסת, ובכלל זה: הסדר הצבעה מיוחד עבור עובדי וחברי ועדת הבחירות המרכזית ועבור עובדי ועדות הבחירות האזוריות. בנוסף, הוועדה המרכזית הוסמכה להעביר יישוב מאזור בחירות אחד לאחר ובלבד שזה האחרון גובל בראשון. כן נקבעה הקדמת מועד המינוי של ועדת הבחירות האזורית ונקבע הסדר לפיו משרד הפנים יעביר לוועדה המרכזית מידע אודות אדם שפטירתו נרשמה במרשם האוכלוסין, עד היום ה-10 לפני הבחירות, וזאת כדי למנוע הצבעה בדויה בשמם של אותם נפטרים. כמו כן, נקבעה האפשרות להסמיך את יו"ר הוועדה המרכזית וסגניו לערוך איזון בין רשימות הבוחרים בקלפיות הנמצאות באותו מתחם, ואף לבטל קלפיות במקרה הצורך, כדי לווסת את העומס הנוצר בקלפיות. עוד נקבע כי רשימת הבוחרים בקלפי מסוימת תימסר למזכיר ועדת הקלפי ולא ליושב ראש ועדת הקלפי – שזהותו לעיתים אינה ידועה באותו מועד. בנוסף, הותרה נוכחות עובדי הוועדה המרכזית והוועדות האזוריות בקלפי בשעת ההצבעה, נקבע כי מעטפה עם שלושה פתקי הצבעה זהים תיחשב תקינה, נקבעה סמכותו של יו"ר הוועדה המרכזית להורות כי חומר בחירות מקלפי מסוימות לא יושמד כלל, וזאת לצורכי חקירה משטרתית לפי חוק הבחירות. כמו כן, הותרה האפשרות לממן עלויות הסעה עבור מצביעים מיישוב אחד למשנהו, ללא תלות בשאלת המרחק בין הישובים. לבסוף, הוחלט להבהיר כי האיסור הקבוע בסעיף 28כה3 לחוק המפלגות, אינו אוסר רק על שימוש בכספים של גופים מבוקרים בקשר לתעמולה, אלא גם בנכסים מוחשיים או בלתי מוחשיים של גופים כאמור.